אורי שלי

שנה עברה מאז שהלכת ולא שבת..

שנה שבה אני עובדת בלהיות חזקה... ויכול להיות שאני באמת מדחיקה כי זה מה ששומר אותי...

אבל בשנה הזאת הגוף דיבר בשמי

העיניים שלי נהיו רגישות בצורה קיצונית ודומעות ודלקתיות מתי שהן רוצות בלי לשאול אותי...

וקצת יותר מידי...

השיער שלי גם מודיע בדרכו שלו שלא פשוט כל הדבר הזה ומזל שיש לי עודף שיחפה על כל מה שיורד...

שנה שבה אני מדשדשת בין הזיכרון שלך שנמצא בכל מקום בבית ובין הבחירה בחיים ולחיות!

בפסח האחרון זרקתי כמה דברים ששנים שמרתי בבית ולא זרקתי כי תמיד ידעתי שבטח תצטרך עם כל היצירתיות והאומנתיות שלך:

קופסאות נעליים/ ניירות עטיפה - אתה היחידי שבשבילו שמרתי אותם.

אותו דבר עם הצ'יריוס בטעם דבש ושקדים שכל כך אהבת ובפסח זרקתי הכל...את כל הקופסאות שנותרו...

כי רק אתה אכלת את זה...

אגב, את כל שאר הדברים שלך עדיין לא נגענו בהם..

מבחינתנו, מבחינתי הכל עדיין טרי ואפילו שעברה שנה אני עדיין בשוק ועדיין בהלם שזה קרה לנו...

בשנה הזאת ניסיתי ללכת אחרי הפסוק:

"גם כי אלך בגיא **צלמוות** לא ארע"

פסוק שאומר שהולכים בגיא

**צל**מוות

הוסיפו וחיברו למילה מוות את המילה צל

**צל** מוות

וכולנו יודעים שצל יכול לקרות רק שיש אור.

שהכל חשוך לא יכול להיות צל.

ולכן במוות הזה החלטתי ללכת בצל מוות ביחד! - גם כי אלך בגיא **צל**מוות לא ארע.

וחיפשתי והייתי עם האור.

האור שלך

האור של המשפחה

האור של החברים

האור של הקהילה

האור של הרוקדים שלי, המתאמנים שלי

האור של החברים שלך אורילה.

יש גם הרבה אור במורשת שלך!

המורשת שהשארת!

מוסיקה שחודרת לנשמה תרתי משמע.

אנשים שנגעת בהם בנפש.

זכינו השנה להכיר כל כך הרבה אנשים איכותיים ומלאי אהבה בזכותך!

בשנה הזאת תרגלתי איתך מערכת יחסים אחרת/ שונה.

מערכת יחסים שבה אתה לא מתווכח איתי האם להראות את הריקוד שלך או להשמיע את המוסיקה שלך.

שנה שבה אני אמא מאוד גאה על מי שאתה ומי שהיית בן שלי אהוב!

בשנה הזאת היית מאוד נוכח בהרבה עשייה, יזמויות והנצחות שלנו ושל הרבה מאוד אנשים שאתה מכיר וגם לא מכיר.

אני עדיין מתרגלת לרעיון שאתה מאוד נוכח פה

אבל לא פיזית.

וזאת מערכת היחסים שאני בונה...

אורילה הגעגועים אליך רק מתגברים.

תודה על האור שלך שממשיך ומלווה אותנו כל הזמן!

אני אוהבת אותך בכל ליבי ובכל נשמתי לעד!

אמא